Diari Oficial de la Generalitat Valenciana


Sumari del DOGV 4477, del 09-04-2003 (2003/4230)

ORDE de 7 d'abril de 2003, de la Conselleria d'Economia, Hisenda i Ocupació, per la qual es convoca el II Concurs del SERVEF per a Joves Emprenedors que presenten projectes empresarials viables que generen ocupació en l'àmbit territorial de la Comunitat Valenciana, i se n'aproven les bases.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4477

Data del DOGV
:   09-04-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/4230


Data del document
:   07-04-2003

Organisme emissor
:   Servei Valencià d'Ocupació i Formació

Tipus de document
:   Ordre

Descriptors 

:   * premi cultural
    * fundació de l'empresa
    * distinció honorífica
    * jove
    * creació d'ocupació

ORDE de 7 d'abril de 2003, de la Conselleria d'Economia, Hisenda i Ocupació, per la qual es convoca el II Concurs del SERVEF per a Joves Emprenedors que presenten projectes empresarials viables que generen ocupació en l'àmbit territorial de la Comunitat Valenciana, i se n'aproven les bases. [2003/4230]
  
La gran dimensió social que té el problema de la desocupació i la constant formació professional dels treballadors i les treballadores, han confluït en una concertació entre els agents socials i econòmics i el Govern Valencià, que han apostat per dotar la Comunitat Valenciana dels instruments necessaris per a adquirir cotes de benestar social que permeten incorporar la societat valenciana a paràmetres d'integració i competitivitat europea en el millor dels nivells possibles.
  
Mitjançant negociacions fragmentades en el temps, la Comunitat Valenciana ha assumit les màximes competències de l'administració central de l'estat en matèria de gestió de la Formació Professional Ocupacional, intermediació laboral, condicions laborals i foment d'ocupació.
  
Fruit dels acords pertinents, va sorgir el projecte de Llei de Creació del Servici Valencià d'Ocupació i Formació (SERVEF), que després de la tramitació parlamentària va esdevenir en l'aprovació, per unanimitat de tota la Cambra, de la Llei 3/2000, de 17 d'abril, per la qual es crea un organisme autònom capaç de gestionar de manera integral totes les competències relacionades amb esta matèria.
  
El Decret 41/2001, de 27 de febrer, del Govern Valencià, aprova el Reglament d'Organització i el Règim Jurídic de l'ens, que queda adscrit a la Conselleria d'Economia, Hisenda i Ocupació, i inclou en la seua estructura orgànica la participació dels agents socials i econòmics a fi d'enriquir-ne l'actuació.
  
Amb la finalitat de fomentar l'ocupació i incentivar els joves i les joves amb vocació empresarial, es considera oportú convocar el II Concurs del Servici Valencià d'Ocupació i Formació per a Joves Emprenedors.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
Ordene
  
Primer. Convocatòria
  
Es convoca el II Concurs del Servici Valencià d'Ocupació i Formació (SERVEF) per a Joves Emprenedors i s'aproven les bases per què es regeix esta convocatòria, incloses en l'annex I d'esta orde.
  
Segon. Finançament
  
L'import global màxim destinat a este concurs suma 13.500 euros (tretze mil cinc-cents euros), i es farà efectiu a càrrec del pressupost del SERVEF de l'any 2003, dins de la línia pressupostària T5283000, capítol IV, del subprograma pressupostari 322.59.
  
S'atorgarà un primer premi de 2.100 euros (dos mil cent euros) i un accèssit de 600 euros (sis-cents euros) en cada una de les següents modalitats:
  
- Medi ambient
  
- Noves tecnologies
  
- Atenció a col·lectius especials
  
- Oci i esport
  
- Generació d'ocupació.
  
Disposicions finals
  
Primera
  
S'autoritza el director general del SERVEF per a adoptar les mesures oportunes per al compliment i el desenvolupament d'esta orde i per a resoldre totes les incidències que es plantegen en la interpretació i l'execució d'esta.
  
Segona
  
La present Orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present orde es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, o bé, recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercitar-se qualsevol altre que es considere procedent.
  
València, 7 d'abril de 2003
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX I
  
Bases del II Concurs del SERVEF
  
per a Joves Emprenedors
  
1. Objecte del concurs
  
Premiar projectes empresarials viables que creen ocupació a la Comunitat Valenciana.
  
2. Beneficiaris
  
Els emprenedors i les emprenedores menors de 30 anys residents a la Comunitat Valenciana que presenten un projecte empresarial viable que genere ocupació en l'àmbit territorial de la Comunitat Valenciana. A estos efectes, s'hi inclouen com a beneficiaris els emprenedors i les emprenedores que complisquen 30 anys l'any 2003.
  
Si els promotors del projecte són diversos, la majoria de les persones que formen el grup hauran de complir els requisits assenyalats en l'apartat anterior, i la resta de les integrants no podrà tenir més de 35 anys.
  
3. Documentació
  
Els emprenedors i les emprenedores que desitgen concursar hauran de presentar:
  
- Instància adreçada al director general del SERVEF en la qual sol·liciten participar en el II Concurs del SERVEF per a Joves Emprenedors (annex II).
  
- Identificació del promotor o dels promotors del projecte.
  
- Memòria explicativa del projecte (en triple versió) que continga (pla d'empresa):
  
- Definició i objecte del projecte.
  
- Lloc de realització del projecte.
  
- Viabilitat del projecte empresarial, amb detall dels aspectes tècnics de producció, de comercialització i economicofinancer (en triple versió).
  
- Pla d'inversions que calga realitzar, amb expressió detallada de les fonts de finançament.
  
- Nombre previst de llocs de treball que es crearan.
  
- Forma jurídica que es constituirà.
  
- Calendari d'actuacions.
  
- Dades curriculars dels promotors.
  
- A la documentació citada s'hi haurà d'acompanyar escrit firmat per la persona representant d'una de les entitats col·laboradores que se citen en l'annex III d'esta orde. En el citat escrit haurà de constar-hi el suport que la citada institució atorga al projecte empresarial i la adequació d'este als requisits del present Concurs.
  
4. Dels projectes
  
- S'admetran projectes empresarials formalitzats al llarg de l'any 2003, sempre que no hagen iniciat l'activitat. A estos efectes s'entén que s'ha iniciat l'activitat quan s'ha sol·licitat l'alta en l'Impost d'Activitats Econòmiques.
  
- No es podrà presentar més d'un projecte per persona o grup de persones.
  
- No s'admeten projectes premiats en uns altres concursos.
  
5. Lloc de presentació
  
El lloc de presentació serà, preferentment, el Registre d'Entrada del Servici Valencià d'Ocupació i Formació (SERVEF) de la Conselleria d'Economia, Hisenda i Ocupació, ubicat a l'Avinguda de Navarro Reverter núm. 2, 46079 València, o en qualsevol altra forma de les establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Termini de presentació
  
El termini de presentació dels projectes començarà l'endemà de la publicació de l'orde de convocatòria en el Diari Oficial de la Generalitat Valenciana, i finalitzarà el dia 31 de juliol de 2003.
  
7. Criteris de valoració
  
a) Innovació i originalitat del projecte global.
  
b) Viabilitat econòmica, financera i tècnica.
  
c) Creació de llocs de treball.
  
d) Activitat principal. Prevaldran els projectes l'activitat principal dels quals s'inscriga dins dels següents àmbits:
  
- Protecció i manteniment de zones naturals
  
- Gestió de residus
  
- Tractament d'aigües
  
- Sanejament de zones contaminades
  
- Implantació d'energies alternatives
  
- Promoció del turisme rural
  
- Promoció del turisme cultural
  
- Desenvolupament cultural
  
- Noves tecnologies de la informació i la comunicació
  
- Atenció de xiquets i xiquetes, persones discapacitades i/o majors
  
- Servicis a domicili
  
- Assistència a joves en dificultat
  
- Inserció de persones afectades per l'exclusió social.
  
- Nous jaciments d'ocupació.
  
e) Perfil de l'emprenedor o l'emprenedora.
  
8. La Comissió Avaluadora i els òrgans assessors
  
Per a la selecció dels projectes es constituirà una Comissió Avaluadora que estarà composta per:
  
- President: conseller d'Economia, Hisenda i Ocupació de la Generalitat Valenciana.
  
- Vicepresident: director general del SERVEF.
  
- Vocals:
  
- El cap de l'Àrea de Gestió i Organització.
  
- El cap de l'Àrea de Foment d'Ocupació.
  
- El director general de Formació i Qualificació Professional, o persona en qui delegue amb rang de cap d'àrea.
  
- El cap de l'Àrea d'Inserció Laboral.
  
- El cap de l'Àrea de Planificació i Avaluació de Centres.
  
- Secretària: la cap del Servici d'Organització i Informació.
  
Constituïda la Comissió Avaluadora, s'aprovarà el barem que s'aplicarà per a la selecció de projectes. La Comissió Avaluadora podrà crear els òrgans assessors que considere necessaris amb la finalitat d'agilitzar el procés de selecció de projectes. La composició i les funcions dels citats òrgans serà establida pel director general del SERVEF.
  
Els acords que haja de prendre la Comissió seran aprovats per majoria simple dels membres, o si no n'hi ha, pel vot de qualitat del president. Es podran deixar premis deserts si la Comissió així ho aprova. La resolució de la Comissió Avaluadora serà pública i inapel·lable.
  
9. Resolució del concurs
  
El director general del SERVEF resoldrà la present convocatòria sobre la base de la resolució emesa per la Comissió Avaluadora.
  
El termini màxim per a dictar i notificar la resolució serà de quatre mesos comptats des de la data d'acabament del termini de presentació. S'entendran desestimades les sol·licituds una vegada transcorregut el citat termini.
  
La resolució, que esgota la via administrativa, serà notificada a tots les persones participants i se'n publicarà un extracte en dos periòdics de difusió autonòmica i opcionalment a la seu del SERVEF, als centres SERVEF de Formació, en la xarxa de centres SERVEF d'Ocupació, als centres associats d'Intermediació Laboral i a les direccions territorials de Castelló, València i Alacant.
  
La Comissió Avaluadora i els òrgans del SERVEF podran publicar i difondre als llocs i en els mitjans de comunicació que consideren pertinents els projectes premiats.
  
La citada Comissió acordarà el dia i el lloc per a realitzar el lliurament de premis.
  
El director general del SERVEF podrà seleccionar alguns dels projectes finalistes als efectes d'oferir-los suport institucional per a poder sol·licitar la qualificació com a empresa I+E.
  
Els projectes presentats hauran de ser retirats en el termini de tres mesos a partir de la notificació de la resolució del Concurs. Els treballs que no es retiren en este termini quedaran a disposició del SERVEF.
  
10. Premis
  
S'atorgarà un primer premi de 2.100 euros (dos mil cent euros) i un accèssit de 600 euros (sis-cents euros) en cada una de les següents modalitats:
  
- Medi ambient
  
- Noves tecnologies
  
- Atenció a col·lectius especials
  
- Oci i esport
  
- Generació d'ocupació.
  
Estes dotacions estaran subjectes a les retencions fiscals pertinents de conformitat amb la legislació vigent a este efecte.
  
11. Acceptació de bases
  
La participació en el concurs implica l'acceptació de les presents bases.
  
ANNEX III
  
Entitats que col·laboren en el II Concurs SERVEF
  
per a Joves Emprenedors
  
ENTITATS COL·LABORADORES
  
FUNDACIÓ EMPRESA UNIVERSITAT D'ALACANT (FUNDEUN)
  
FUNDACIÓ UNIVERSITAT JAUME I - EMPRESA DE CASTELLÓ
  
FUNDACIÓ UNIVERSITAT EMPRESA DE VALÈNCIA (ADEIT)
  
UNIVERSITAT DE VALÈNCIA
  
UNIVERSITAT POLITÈCNICA DE VALÈNCIA
  
FACULTAD ESTUDIOS DE LA EMPRESA
  
FUNDACIÓN UNIVERSITARIA SAN PABLO - CEU
  
ESIC. ESCUELA SUPERIOR DE GESTIÓN COMERCIAL
  
UNIVERSITAT MIGUEL HERNÁNDEZ
  
FLORIDA UNIVERSITARIA
  
FUNDACIÓN ESTEMA
  
UNIVERSITAT JAUME I - CASTELLÓ
  
ESCOLA DE NEGOCIS LLUÍS VIVES
  
CENTRO EUROPEO DE EMPRESAS INNOVADORAS (CEEI) VALENCIA